‘Enigste weg uit krisis is uitmuntende onderwys’Argieffoto ŉ Nuwe benadering moet gevolg word om kundigheid te ontwikkel en die pad na ekonomiese ontwikkeling in Suid-Afrika te ontsluit aangesien die ANC-regering tot nou toe net gemaai het, maar nie gesaai het nie. Só sê Anton Alberts, VF Plus-voorsitter en parlementere woordvoerder. Hy meen Suid-Afrika se ekonomie is voor ŉ kruispad waar die een rigting lei na ŉ groeiende ekonomie en sosiale kohesie, terwyl die ander rigting, waarop die regering tans is, die pad van wanhoop en verval is. Hy sê verder die ANC het vir 23 jaar bloot ŉ herverdelende ekonomiese plan gehad wat nie volhoubaar was nie aangesien daar geen ontwikkeling plaasgevind het nie. Die land staan voor ŉ fiskale afgrond terwyl die stroping van sy bates net voortgaan. “Die enigste weg uit hierdie krisis is om ekonomiese groei voorop te stel. Die voorvereiste daarvoor is uitmuntende basiese en hoër onderwys. Dit is bewys deur talle state met stygende inkomste-vlakke, soos Suid-Korea, Taiwan en Australië.” Alberts meen ongelukkig is die ANC se antwoord op ons krisis om meer van dieselfde ekonomiese kwaksalwery toe te pas: Herverdeling totdat daar later net armoede oor is om te herverdeel. “Die sogenaamde gelykheid in Zimbabwe is ŉ goeie voorbeeld: Almal in die land is ewe arm en honger terwyl die regerende elite in weelde leef. Dit is Suid-Afrika se voorland as ons nie wegstuur van herverdeling en onteiening sonder vergoeding na ekonomiese groei en welvaart nie. Tot nou toe kan die ANC nie die rampspoed insien waarop hy afstuur nie. “ Hy sê Suid-Afrika het wel ŉ kans om die Zimbabwe-scenario te vermy. “Ten eerste sal sy jeug wêreldgehalte onderwys moet kry. Aanstellings moet op meriete geskied en nie volgens ras nie. Ons moet ons met meriete staal vir die vierde en vyfde industriële rewolusies.”